**Majandus- ja taristuministri määruse „Hüdrograafiliste mõõdistustööde loetelu, loa andmise ja mõõdistustöö aruande heakskiitmise kord ning nõuded mõõdistustöö tegemisele“ muutmise eelnõu seletuskiri**

**1. Sissejuhatus**

Määrus kehtestatakse meresõiduohutuse seaduse (MSOS) § 47 lõike 5 alusel.

1. mail 2025. a jõustunud MSOS-i muudatustega lisati seadusesse alused, millistel juhtudel keeldub Transpordiamet hüdrograafilise mõõdistustöö loa andmisest. Muu hulgas tehakse seda julgeolekukaalutlustel, kui mõõdistustöö tegija või tegemine võib kujutada ohtu riigi julgeolekule ja Kaitsevägi või Kaitsepolitseiamet on jätnud sel põhjusel taotluse kooskõlastamata. Sellise juhtumi võib tingida kas mõõdistustööde tegemise asukoht või ka isikud, kes seda tööd tegema hakkavad. Vastavad muudatused tehakse ka määruses ning täpsustatakse, millise ajavahemiku jooksul peavad Kaitsevägi või Kaitsepolitseiamet kooskõlastama Transpordiametile esitatud taotluse hüdrograafilise mõõdistustöö tegemiseks.

Eelnõu ja seletuskirja koostas Kliimaministeeriumi merendusosakonna õigusnõunik Anton Merits (tel 715 3423, e-post anton.merits@kliimaministeerium.ee). Eelnõu õigusekspertiisi tegi Kliimaministeeriumi õigusosakonna jurist Kaili Kuusk (tel 626 2905, e-post kaili.kuusk@kliimaministeerium.ee). Eelnõu ja seletuskirja keeletoimetas Justiits- ja Digiministeeriumi õigusloome korralduse talituse keeletoimetaja Moonika Kuusk.

Määrusega muudetakse määruse algteksti (RT I, 21.12.2022, 39).

**2. Eelnõu sisu ja võrdlev analüüs**

Eelnõu koosneb kahest punktist.

**Punktiga 1** täiendatakse määruse pealkirja. Peale mõõdistustööde loetelu, loa andmise ja mõõdistustöö aruande heakskiitmise korra ning mõõdistustöö tegemise nõuete hõlmab see loa taotlemise korda, kuid seda polnud ei määruse pealkirjas ega määruse kehtestamise aluseks oleva § 47 lõikes 5 sõnaselgelt kirjas. MSOS-i 1. mail 2025. a jõustuva muudatusega täiendati volitusnormi ka viitega loa taotlemisele, samasugune muudatus tehakse määruses.

**Punktiga 2** muudetakse määruse § 2 lõike 5 sõnastust. Praegu teavitab Transpordiamet mõõdistustöö loa andmisest Kaitseväge, uue sõnastuse kohaselt Transpordiamet kooskõlastab enne mõõdistustöö loa andmist mõõdistusloa taotluse Kaitseväe ja Kaitsepolitseiametiga, kes kooskõlastavad taotluse või jätavad selle kooskõlastamata kolme tööpäeva jooksul taotluse saamisest arvates. Kolme tööpäeva pikkune ajavahemik on piisav, arvestades ka määruse § 2 lõiget 4, mille kohaselt annab Transpordiamet mõõdistustöö loa või keeldub selle andmisest viie tööpäeva jooksul taotluse esitamisest arvates.

**3. Eelnõu vastavus Euroopa Liidu õigusele**

Eelnõul ei ole puutumust Euroopa Liidu õigusega.

**4. Määruse mõjud**

Määrusel puudub sotsiaalne, sealhulgas demograafiline mõju, samuti mõju majandusele, loodus- ja elukeskkonnale, regionaalarengule ning riigiasutuste ja kohaliku omavalitsuse asutuste korraldusele ning kuludele ja tuludele.

Määrusel on positiivne mõju riigi julgeolekule. MSOS-i 1. mail 2025. a jõustunud muudatustega kehtestati seaduses alused hüdrograafilise mõõdistustöö loa andmisest keeldumiseks ning täiendati hüdrograafilisi mõõdistustöid reguleerivaid sätteid. Loa andmisest keeldutakse edaspidi ka juhul, kui mõõdistustöö tegija või tegemine võib kujutada ohtu riigi julgeolekule ja Kaitsevägi või Kaitsepolitseiamet on jätnud sel põhjusel taotluse kooskõlastamata. Sellise juhtumi võib tingida kas mõõdistustööde tegemise asukoht või ka isikud, kes seda tööd tegema hakkavad. Riigi julgeolekuolukord on viimastel aastatel oluliselt muutunud, eriti aga pärast Venemaa Föderatsiooni agressiooni Ukrainas, ning selle mõju võib tunda ka Läänemerel, sealhulgas Eesti merealal. Paljudes Läänemere-äärsetes riikides on enamik merepõhjaga seotud andmetest riigisaladus ning hüdrograafilisi mõõtmistöid teevad üksnes riigiasutused. Eestis see nii ei ole, kuid võttes arvesse suurenevat survet merepõhjaga seotud info kättesaadavusele, tuleb ka Eestis oma naaberriikide eeskujul rohkem jälgida, kellele andmeid väljastatakse ja kellel lubatakse mõõdistustöid teha. Kui Transpordiametile esitatakse taotlus hüdrograafilise mõõdistustöö tegemiseks, kooskõlastab Transpordiamet selle Kaitseväe ja Kaitsepolitseiametiga. Muudatus võimaldab kontrollida mõõdistustöö tegija tausta ning vajaduse korral keelduda loa väljastamisest, kui on alust arvata, et mõõdistustöö tegija või tegemine võib kujutada ohtu riigi julgeolekule.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne ei kulusid ega tulusid. Samuti ei ole määrus seotud lisategevustega.

**6. Määruse jõustumine**

Määrus jõustub üldises korras. Määruse muutmise aluseks olevad MSOS-i muudatused jõustusid 1. mail 2025. a.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi EIS kaudu kooskõlastamiseks Kaitseministeeriumile ja Siseministeeriumile.